Ekisodo 32 | Beibele Inthaneteng | Phetolelo ya Lefase le Lefsa
32 Setšhaba sa bona gore Moshe o diega go theoga thabeng.+ Ka gona sa bokanela Arone gomme sa re go yena: “Ema o re direle modimo yo a tlago go re eta pele+ gobane ge e le Moshe yo, yena monna yo a re etilego pele a re ntšha nageng ya Egipita,+ ga re tsebe seo se mo diragaletšego.” 2 Ge setšhaba se re’alo Arone a re go sona: “Rolang mangina a gauta+ ao a lego ditsebeng tša basadi ba lena, tša barwa ba lena le tša barwedi ba lena gomme le a tlišeng mo go nna.” 3 Setšhaba ka moka sa rola mangina a gauta a lego ditsebeng tša sona sa a tliša go Arone. 4 Ke moka a tšea gauta yeo diatleng tša sona, a e bopa+ ka foromo a dira modimo wa seswantšho wa namane.+ Setšhaba sa re: “Wena Isiraele, yo ke Modimo wa gago yo a go etilego pele a go ntšha nageng ya Egipita.”+ 5 Ge Arone a bona seo, a aga aletare pele ga yona. Mafelelong Arone a goeletša a re: “Gosasa go na le monyanya wa Jehofa.” 6 Ka gona, ka letšatši le le latelago setšhaba sa tsoga e sa le mesong gomme sa neela dibego tša go fišwa le dihlabelo tša mohlakanelwa. Ka morago ga moo sa dula sa ja sa ba sa nwa. Sa ema gomme sa ipshina.+ 7 Bjale Jehofa a re go Moshe: “Sepela, theoga, gobane setšhaba sa geno seo o se etilego pele wa se ntšha nageng ya Egipita se sentše.+ 8 Se arogile kapelapela tseleng yeo ke se laetšego gore se sepele ka yona.+ Se itiretše modimo wa seswantšho wa namane, sa o khunamela le go o direla dihlabelo sa re: ‘Wena Isiraele, yo ke Modimo wa gago yo a go etilego pele a go ntšha nageng ya Egipita.’”+ 9 Jehofa a iša pele a re go Moshe: “Ke lebeletše setšhaba se ka bona gore ke setšhaba sa melala e methata.+ 10 Bjale ntlogele ke se tukele bogale ke be ke se fediše+ gomme wena ke go dire setšhaba se segolo.”+ 11 Moshe a kgopela go gaugelwa* ke Jehofa Modimo wa gagwe+ gomme a re: “Ao hle Jehofa, go re’ng bogale+ bja gago bo tukela setšhaba sa gago seo o se ntšhitšego nageng ya Egipita ka matla a magolo le ka seatla se matla? 12 Go re’ng o nyaka gore Baegipita+ ba re: ‘Yena o ba ntšhitše ka morero o mobe e le gore a tle a ba bolaele dithabeng a be a ba fediše mo nageng’?+ Kokobela bogaleng bja gago bjo bo tukago+ gomme o itsholele bošula+ bjo o nyakago go bo dira setšhaba sa gago. 13 Gopola Aborahama, Isaka le Isiraele bao e lego bahlanka ba gago bao o ba enetšego ka wena,+ wa re go bona: ‘Ke tla atiša peu ya lena go etša dinaledi tša magodimong+ gomme naga ka moka yeo ke e hlaotšego ke tla e nea peu+ ya lena, gore e dule mo go yona go iša mehleng ya neng le neng.’”+ 14 Jehofa a itsholela bošula bjo a bego a boletše gore o tla bo dira setšhaba sa gagwe.+ 15 Ka morago ga moo Moshe a retologa gomme a theoga thabeng+ a swere diphaphathi tše pedi tša Bohlatse+ ka seatleng. Diphaphathi tšeo di be di ngwadilwe ka mahlakoreng ka bobedi. Di be di ngwadilwe ka mo le ka mo. 16 Diphaphathi tšeo di be di dirilwe ke Modimo gomme mongwalo wa tšona e be e le mongwalo wa Modimo wo o gwarilwego go tšona.+ 17 Joshua a kwa lešata la setšhaba ka gobane se be se hlabile lešata gomme a re go Moshe: “Go na le lešata la ntwa+ kua mešašeng.” 18 Eupša yena a re:“Ga se koša ya bafenyi,+Le gona ga se koša ya sello sa bao ba fentšwego;Ke kwa koša e šele.” 19 Eitše gateetee ge Moshe a batamela kgauswi le mešaša a bona namane+ yela le kamoo ba bego ba bina ka gona, a tuka bogale gomme gateetee a lahla diphaphathi tšeo di bego di le diatleng tša gagwe a di pšhatlaganyetša thitong ya thaba.+ 20 Ke moka a tšea namane yeo ba bego ba e dirile a e fiša ka mollo, a e šilakanya go fihlela e eba lerole,+ ka morago ga moo a le gašetša meetseng+ gomme a nweša bana ba Isiraele meetse ao.+ 21 Ka morago ga moo Moshe a re go Arone: “Setšhaba se se go gokeditše bjang gore o be o tle o se bakele sebe se sekaakaa?” 22 Ke moka Arone a re: “Anke mong wa ka a se tuke bogale. Ke wena o tsebago setšhaba se gabotse gore se rata go dira bobe.+ 23 Sona se itše go nna: ‘Re direle modimo yo a tlago go re eta pele+ gobane ge e le Moshe yo, yena monna yo a re etilego pele a re ntšha nageng ya Egipita, ga re tsebe seo se mo diragaletšego.’ 24 Ke moka ka re go sona: ‘Ke bomang bao ba nago le gauta? A ba e role ba mphe yona.’ Nna ka e lahlela ka mollong gomme gwa tšwa namane ye.” 25 Moshe a bona gore setšhaba se be se sa laolege, gobane Arone o be a se lesitše gore se se laolege+ gomme seo sa se goboša pele ga manaba a sona.+ 26 Ke moka Moshe a ema kgorong ya mešaša gomme a re: “Ke mang a emego ka lehlakoreng la Jehofa? A a tle mo go nna!”+ Bana bohle ba Lefi ba mo kgobokanela. 27 Ke moka a re go bona: “Se ke seo Jehofa Modimo wa Isiraele a se boletšego: ‘Yo mongwe le yo mongwe wa lena a khwamele tšhoša lethekeng la gagwe. Phatšang mešašeng le tšame le tsena kgoro le kgoro gomme yo mongwe le yo mongwe a bolaye ngwanabo, yo mongwe le yo mongwe a bolaye mogagabo e bile yo mongwe le yo mongwe a bolaye motho yo a tlwaelanego le yena kudu.’”+ 28 Barwa ba Lefi+ ba dira kamoo Moshe a ba laetšego ka gona gomme letšatšing leo mo setšhabeng gwa hwa banna ba ka bago dikete tše tharo (3 000). 29 Moshe a bolela a re: “Lehono tiišang diatla tša lena gore le hlankele Jehofa+ e le gore a le šegofatše lehono+ le, gobane yo mongwe le yo mongwe wa lena o lwa le morwa wa gagwe le ngwanabo.”+ 30 Ya re ka letšatši le le latelago Moshe a bolela le setšhaba a re: “Lena ruri le dirile sebe se segolo+ gomme bjale ke tla rotogela go Jehofa. Mohlomongwe nka le boelanya le yena ka baka la sebe sa lena.”+ 31 Ka gona Moshe a boela go Jehofa gomme a re: “Joo, setšhaba se se dirile sebe segolo ka go itirela modimo wa gauta!+ 32 Eupša bjale se swarele sebe sa sona,+ ge e ba go se bjalo, gona mphumole+ pukung ya gago+ yeo o e ngwadilego hle.” 33 Lega go le bjalo, Jehofa a re go Moshe: “Mang le mang yo a ntiretšego sebe ke tla mo phumola pukung ya ka.+ 34 Bjale sepela, eta setšhaba se pele o se iše mo ke itšego o se iše gona. Tseba gore morongwa wa ka o tla go eta pele+ gomme letšatšing leo ke tlišago kotlo ke tla se otlela sebe sa sona.”+ 35 Jehofa a otla setšhaba seo ka ge se be se dirile namane, e lego namane yeo Arone a bego a e dirile.+
^ Phetolelo ya lentšu ka lentšu e re, “a nolofatša sefahlego sa.”